Oudit laat vrae ontstaan oor Seta se spanderingArgieffoto In die konsepverslag word daar vrae gevra oor R10 miljoen wat verbind word aan ŉ ongespesifiseerde Afrika-nasiesbeker-projek van die sektorale opleidingsowerheid vir die toerismebedryf (Theta). Daar kan intussen nie vasgestel word waar die geld is nie. Die koerant berig ook dat die konsepverslag deur Grant Thornton onthul het dat ŉ voormalige werknemer die Seta gevra het om ŉ skooltoer na Italië te borg vir “drie benadeelde kinders.” Dit het egter aan die lig gekom dat een van die kinders die voormalige werknemer se kind is. Die borgskap is nietemin deur Mike Tsotetsi, uitvoerende hoof van Theta, afgeteken. Die verslag het ook vrae laat ontstaan oor die proses wat gevolg is toe ŉ werknemer van ŉ sekretaresse tot ŉ bestuurder bevorder is. Volgens City Press blyk dit dat die werknemer iemand anders se CV gebruik het en slegs die naam bo aan die CV verander het. Tsotetsi het via ŉ e-pos aan die koerant gesê dat die verslag nog nie aan die Seta se raad verskaf is nie. “So ver dit die raad aangaan is Grant Thornton steeds besig met die ondersoek en gee die raad sy volle samewerking in die proses.”